KOMISSION TIEDONANTO

riskeihin ja sääntöjen noudattamatta jättämiseen liittyvistä tiedoista komission täytäntöönpanoasetuksen (EU) 2019/1793 määräaikaistarkastelujen yhteydessä

(2022/C 265/01)

1. Johdanto

Tässä komission tiedonannossa selitetään asiaankuuluvat perusteet ja näkökohdat komission täytäntöönpanoasetuksen (EU) 2019/1793 (1) 12 artiklan mukaisten säännöllisten tarkastelujen yhteydessä. Tämän tiedonannon tarkoituksena on tehdä menettelystä läpinäkyvä kansalaisten, talouden toimijoiden ja kansallisten toimivaltaisten viranomaisten kannalta niin unionissa kuin niillä alueilla ja kolmansissa maissa, joista täytäntöönpanoasetuksen (EU) 2019/1793 soveltamisalaan kuuluvia muita kuin eläinperäisiä elintarvikkeita ja rehuja tuodaan unioniin.

Tämän tiedonannon tarkoituksena on auttaa kansalaisia, talouden toimijoita ja kansallisia toimivaltaisia viranomaisia ymmärtämään paremmin täytäntöönpanoasetuksen (EU) 2019/1793 12 artiklan soveltamista. Ainoastaan Euroopan unionin tuomioistuimella on toimivalta tulkita unionin lainsäädäntöä. Tässä tiedonannossa esitettyjä näkemyksiä ei pidä ymmärtää siten, että ne määräävät ennalta komission kannan unionin tuomioistuimessa ja kansallisissa tuomioistuimissa mahdollisesti käsiteltävissä asioissa.

2. Täytäntöönpanoasetuksen (EU) 2019/1793 soveltamisala

Täytäntöönpanoasetuksessa (EU) 2019/1793 vahvistetaan säännöt, jotka koskevat tiettyjen muiden kuin eläinperäisten elintarvikkeiden ja rehujen tuloa unioniin tietyistä kolmansista maista koskevan virallisen valvonnan tilapäistä tehostamista ja kiireellisiä toimenpiteitä, Euroopan parlamentin ja neuvoston asetuksen (EU) 2017/625 (2) 47 artiklan 2 kohdan b alakohdassa ja 54 artiklan 4 kohdan a ja b alakohdassa sekä Euroopan parlamentin ja neuvoston asetuksen (EU) N:o 178/2002 (3) 53 artiklan 1 kohdan b alakohdassa säädettyjen valtuutusten perusteella.

Täytäntöönpanoasetuksen (EU) 2019/1793 tavoitteena on suojella unionin kuluttajia tunnetuilta tai kehittymässä olevilta terveysriskeiltä tai koska on näyttöä elintarvikeketjua koskevan unionin lainsäädännön laajalle levinneestä vakavasta noudattamatta jättämisestä (ks. asetuksen (EU) 2017/625 1 artiklan 2 kohdan a ja c alakohta muiden kuin eläinperäisten elintarvikkeiden ja rehujen osalta). Täytäntöönpanoasetuksessa (EU) 2019/1793 säädetään yhdenmukaisesta lähestymistavasta tiettyjen unioniin tulevien muiden kuin eläinperäisten elintarvikkeiden ja rehujen virallisessa valvonnassa, ja sen tarkoituksena on varmistaa elintarvikeketjua koskevan unionin lainsäädännön soveltaminen tällaisiin tavaroihin.

Kolmansista maista peräisin olevat tavarat, joihin sovelletaan tilapäisesti tehostettua valvontaa, kiireellisiä toimenpiteitä tai unioniin tulon keskeyttämistä, luetellaan täytäntöönpanoasetuksen (EU) 2019/1793 liitteissä. Sellaisten tavaroiden tunnistustarkastusten ja fyysisten tarkastusten tiheys, joihin sovelletaan tilapäisesti tehostettua valvontaa ja kiireellisiä toimenpiteitä, vahvistetaan ottaen huomioon erityisesti tarkasteltavaan vaaraan liittyvä riskitaso, toimivaltaisten viranomaisten suorittaman virallisen valvonnan aikana havaitut sääntöjen noudattamatta jättämiset sisämarkkinoilla ja rajatarkastuksissa tapahtuvien hylkäysten tosiasiallinen tiheys. Sen mukaan, millaisesta vaarasta on kyse, on otettava huomioon eri kriteerit, ja kriteerin suhteellinen painoarvo myös vaihtelee (ks. 3.1 ja 3.2.2 kohta jäljempänä).

Täytäntöönpanoasetuksen (EU) 2019/1793 liitteissä luetellaan tietyistä kolmansista maista peräisin olevat muut kuin eläinperäiset elintarvikkeet ja rehut sekä vastaavat toimenpiteet seuraavasti:

Täytäntöönpanoasetuksen (EU) 2019/1793 liitteessä I luetellaan tietyistä kolmansista maista tulevat muut kuin eläinperäiset elintarvikkeet ja rehut, joihin sovelletaan tilapäisesti tehostettua virallista valvontaa niiden tullessa unioniin.

Täytäntöönpanoasetuksen (EU) 2019/1793 liitteessä II luetellaan elintarvikkeet ja rehut, joihin sovelletaan erityisiä edellytyksiä, kuten vaatimus toimittaa virallinen todistus ja laboratorioanalyysien tulokset niiden tullessa unioniin mykotoksiinien, aflatoksiinit mukaan luettuina, torjunta-ainejäämien, pentakloorifenolin ja dioksiinien aiheuttaman kontaminaatioriskin sekä mikrobikontaminaatioriskin vuoksi.

Täytäntöönpanoasetuksen (EU) 2019/1793 liitteessä II a luetellaan muut kuin eläinperäiset elintarvikkeet ja rehut, joiden tuonti unioniin on keskeytetty.

Liitteet II ja II a ovat asetuksen (EY) N:o 178/2002 53 artiklassa tarkoitettuja kiireellisiä toimenpiteitä.

Tavarat luetellaan niiden alkuperämaana olevan kolmannen maan, tavaran kuvauksen, yhdistetyn nimikkeistön (CN) koodin ja Euroopan unionin yhtenäistariffin (Taric) luokituksen yhdistelmän sekä vaaran perusteella. Kolmannesta maasta tuleviin tavaroihin voidaan samanaikaisesti soveltaa tilapäisesti tehostettua virallista valvontaa ja/tai kiireellisiä toimenpiteitä (lukuun ottamatta unioniin tulon keskeyttämistä) useamman kuin yhden vaaran osalta.

Täytäntöönpanoasetuksen (EU) 2019/1793 12 artiklassa edellytetään, että komissio tarkastelee liitteissä vahvistettuja luetteloja säännöllisesti vähintään kuuden kuukauden välein riskeihin ja sääntöjen noudattamatta jättämiseen liittyvien uusien tietojen perusteella. Lisäksi kun on kyse kehittymässä olevasta riskistä tai jos on näyttöä elintarvikeketjua koskevan unionin lainsäädännön laajalle levinneestä vakavasta noudattamatta jättämisestä, välittömien riskien ilmetessä voidaan milloin tahansa määrätä suojatoimenpide, joka voi olla erityinen tuontia koskeva edellytys (tavaran sisällyttäminen liitteeseen I tai liitteeseen II) tai jopa unioniin tulon keskeyttäminen (sisällyttäminen liitteen II a luetteloon) säännöllisistä uudelleentarkasteluista riippumatta.

Tarvittavat muutokset täytäntöönpanoasetukseen (EU) 2019/1793 hyväksytään asetuksen (EY) N:o 178/2002 58 artiklan 2 kohdassa ja asetuksen (EU) 2017/625 145 artiklan 2 kohdassa tarkoitettua tarkastelumenettelyä noudattaen.

Siirtymäkaudet voivat olla tarpeen, jotta alkuperämaasta lähetettävien tavaralähetysten tulo unioniin on mahdollista ennen kuin asetuksen muutos tulee voimaan. Tällaisten määräaikojen ansiosta toimijat ja kolmannet maat voivat mukautua sellaisessa asetuksessa vahvistettuihin vaatimuksiin, jolla muutetaan liitteissä lueteltuja tavaroita, ja kolmansien maiden toimivaltaiset viranomaiset voivat tarvittaessa järjestää sertifiointijärjestelmän. Tietyissä tilanteissa ei riskitason vuoksi välttämättä säädetä siirtymäajasta.

3. Täytäntöönpanoasetuksen (EU) 2019/1793 12 artiklan mukaisen tarkastelun vaiheet

3.1 Täytäntöönpanoasetukseen (EU) 2019/1793 sisältyvät vaarat

Tavarat luetellaan alkuperän/CN-koodin/vaaran yhdistelmän perusteella.

Täytäntöönpanoasetuksessa (EU) 2019/1793 oleva luettelo vaaroista, joiden perusteella voidaan tehostaa virallista valvontaa tai toteuttaa kiireellisiä toimenpiteitä, ei ole tyhjentävä. Tällä hetkellä täytäntöönpanoasetus sisältää muun muassa seuraavat vaarat:

(a) Mikrobiologiset: Salmonella;

(b) Kemialliset: (i) Epäpuhtaudet: aflatoksiinit, pentakloorifenoli ja dioksiinit; (ii) Torjunta-ainejäämät: komission asetuksen (EY) N:o 396/2005 (4) 29 artiklan 2 kohdan mukaisesti hyväksymässä yhteensovitetussa monivuotisessa yhteisön valvontaohjelmassa luetellut torjunta-ainejäämät sekä muiden torjunta-aineiden, kuten amitratsin, nikotiinin, tolfenpyradin, diafentiuronin, dikofolin, ditiokarbamaattien, dinotefuraanin, folpetin, prokloratsin, tiofanaattimetyylin, triforiinin, asefaatin, fentoaatin, klorbufaamin, formetanaatin, protiofossin, kinalfossin, karbofuraanin ja metrafenonin, jäämät; (iii) Muut vaarat: sudanvärit, rodamiini B, sulfiitit, syanidi, etyleenioksidi.

Edellä mainittua vaarojen luetteloa voidaan laajentaa tietyssä vaiheessa, jos siihen on tarpeen sisällyttää tiettyjä tavaroita tietyistä maista jonkin tietyn vaaran vuoksi. Sen vuoksi esitetty luettelo ei ole tyhjentävä, vaan tässä tiedonannossa mainitaan ainoastaan tämänhetkiset vaarat.

3.2 Tietojen kerääminen

Tietolähteet, hankitut tiedot ja tietojen keruun viitejakso kunkin tavaran osalta kuvataan jäljempänä.

3.2.1 Tietolähteet

Asetuksen (EU) 2019/1793 mahdollisten muutosten arvioinnin yhteydessä tarvittavien tietojen keräämiseen käytetään useita tietolähteitä:

(a) komission ja jäsenvaltioiden vaihtamat tiedot – ehdotukset uusista tuotteiden ja vaarojen yhdistelmien luetteloista, kommentit, muutospyynnöt;

(b) kolmansilta mailta saadut tiedot, kolmansien maiden toteuttamat toimet asiaankuuluvien unionin vaatimusten noudattamisen varmistamiseksi;

(c) tiedot komission kolmansissa maissa asetuksen (EU) 2017/625 120 artiklan mukaisesti suorittamasta valvonnasta – tarkastusraportit;

(d) Euroopan elintarviketurvallisuusviranomaiselta (EFSA) saadut tiedot;

(e) Traces-NT-järjestelmään kirjatut virallisen valvonnan tulokset.

3.2.2 Kustakin tavarasta hankitut tiedot

(a) Jäsenvaltioiden suorittaman luetteloon sisältyviä tavaroita koskevan virallisen valvonnan tulokset, jotka on kirjattu Traces-NT-järjestelmään: (i) unioniin tuotujen muiden kuin eläinperäisten elintarvikkeiden ja rehujen lähetysten kokonaismäärä; (ii) niiden tunnistustarkastusten ja fyysisten tarkastusten kokonaismäärä, jotka jäsenvaltioiden toimivaltaiset viranomaiset ovat tehneet unioniin tuoduille muiden kuin eläinperäisten elintarvikkeiden ja rehujen lähetyksille; (iii) fyysisissä tarkastuksissa (laboratorioanalyysi) havaittujen epäsuotuisien valvontatulosten kokonaismäärä sen erityisen vaaran osalta, jonka vuoksi tavara sisältyy luetteloon; (iv) epäsuotuisien valvontatulosten prosenttiosuus suhteessa lähetyksille tehtyjen tunnistustarkastusten ja fyysisten tarkastusten määrään sen vaaran osalta, jonka vuoksi tavara sisältyy luetteloon;

(b) elintarvikkeita ja rehuja koskevaan nopeaan hälytysjärjestelmään (RASFF) tehdyt ilmoitukset ja hallinnollisen avun ja yhteistyön järjestelmään (AAC) vaatimusten noudattamatta jättämisestä tehdyt ilmoitukset sekä AAC-järjestelmään elintarvikepetoksista tehdyt ilmoitukset: RASFF-järjestelmään rajatarkastuksissa tapahtuvista hylkäyksistä tehtyjen ilmoitusten, vaatimusten noudattamatta jättämisestä AAC-järjestelmään tehtyjen ilmoitusten ja AAC-järjestelmään elintarvikepetoksista tehtyjen ilmoitusten lukumäärä alkuperän, tuotteen ja vaaran yhdistelmien osalta;

(c) Eurostatin toimittamat asianomaisten tavaroiden kaupan määrät.

3.2.3 Tietojen keruun viitejakso

Viitejakso, jolta komissio kerää 3.2.2 kohdassa kuvatut tiedot kustakin tavarasta, vastaa koko puolivuotiskautta (edellisenä vuonna tai saman vuoden aikana) ennen uuden tarkasteluprosessin käynnistämistä. Viitejakso (puolivuotiskausi) kestää tammikuusta kesäkuulle ja heinäkuusta joulukuulle. Tuoreempia kehityssuuntia ja suuntauksia tarkastellaan silloin, kun ne ovat merkityksellisiä arvioitaessa tiettyjä suuntauksia, jotta voidaan varmistaa kattavaan tietoon perustuva päätös. Jotta uusia tavaroita voidaan sisällyttää liitteisiin, voidaan ottaa huomioon useilta puolivuotiskausilta peräisin olevat tiedot.

3.3 Tietojen analysointi

3.3.1. Tietojen analysointiprosessin vaiheet

Säännöllinen uudelleentarkastelu aloitetaan asiaankuuluvien tietojen keräämisellä 3.2.3 kohdassa kuvatun mukaisesti ja saatavilla olevien tietojen analysoinnilla. Analyysituloksista, alkuperän, tavaran ja vaaran yhdistelmän tarkastelusta ja liitteisiin ehdotetuista muutoksista keskustellaan jäsenvaltioiden kanssa pysyvän kasvi-, eläin-, elintarvike- ja rehukomitean (PAFF) työryhmässä. Jäsenvaltioiden kanssa sovitut tulokset toimitetaan pysyvälle kasvi-, eläin-, elintarvike- ja rehukomitealle (PAFF) (5) jäsenvaltioiden lausuntoa varten.

3.3.2. Tietojen analysoinnissa huomioon otettavat näkökohdat

Asetuksen (EU) 2019/1793 mahdollista muuttamista varten kerättyjen tietojen arvioinnissa otetaan huomioon useita tekijöitä.

Analyysi perustuu kaikkiin 3.2.2 kohdan mukaisesti kerättyihin tietoihin, jotka koskevat tiettyä tavaraa. Arviointi tehdään kuitenkin tapauskohtaisesti kulloisenkin alkuperän, tavaran ja vaaran yhdistelmän mukaan. Toimenpiteitä voidaan pitää voimassa vaikka tosiasiallinen kaupankäynti olisi päättynyt, jos ei ole näyttöä riskinhallinnan kohentumisesta asianomaisen vaaran ja tavaran alkuperäpaikkaan liittyvän vaaran osalta, ja näin ollen käytettävissä olevien tietojen perusteella riski siitä, että unioniin viedään vaarallisia tavaroita, on edelleen olemassa.

Huomioon otettaviin tekijöihin kuuluvat kaupan kausittaiset rakenteet, ajallinen kehitys ja kaupan määrä.

Jos kolmannessa maassa havaitaan mahdollisesti systeeminen ongelma eli jos on kyse laajemmasta ongelmasta kuin yksittäisten toimijoiden vastuusta siitä, että niiden vienti on unionin sääntöjen mukaista, ja jos jäsenvaltiot eivät raportoi sääntöjen noudattamatta jättämisen tasoissa tapahtuvan merkittävää kohentumista, otetaan käyttöön yhdenmukainen ja asteittainen toimintamalli ongelman laajuuden ja sen ennakoitavissa olevan hallinnan mukaan:

(a) liitteeseen I sisällyttäminen / liitteessä I jo lueteltujen tuotteiden tarkastusten tiheyden lisääminen (toimenpiteenä, joka vaikuttaa toimijoihin, jotka tuovat muita kuin eläinperäisiä elintarvikkeita ja rehuja unioniin, ja välillisesti kolmansiin maihin);

(b) liitteeseen II sisällyttäminen / erityisten tuontiedellytysten ottaminen käyttöön, jolloin viejänä toimivien kolmansien maiden toimivaltaisiin viranomaisiin kohdistuu erityinen vastuu, sillä ne velvoitetaan testaamaan alkuperäpaikassa ja todistamaan, että lähetykset ovat unionin sääntöjen mukaisia;

(c) liitteeseen II a sisällyttäminen / jos unioniin tuodut muut kuin eläinperäiset elintarvikkeet tai rehut aiheuttavat vakavan riskin ihmisten terveydelle, eläinten terveydelle tai ympäristölle, tiettyjen tavaroiden unioniin tulon keskeyttäminen voidaan määrätä kaikkein tiukimmaksi toimenpiteeksi vakavien tai toistuvien terveysongelmien ja/tai ratkaisemattomien systeemisten ongelmien vuoksi.

3.4. Tietojen analysoinnista johtuvat mahdolliset muutokset

Kutakin yksittäistä tavaraa koskevat päätökset perustuvat tietojen analysointiin ja muiden kuin eläinperäisten elintarvikkeiden ja rehujen tuontia koskevia tilapäisiä toimenpiteitä käsittelevän työryhmän kokouksissa käytyihin keskusteluihin jäsenvaltioiden kanssa. Päätös tehdään tapauskohtaisesti kunkin yksittäisen tavaran osalta ottaen huomioon monta eri tekijää – vaara, sääntöjen noudattamatta jättämisen esiintymistiheys, kaupan määrä, ongelman laajuus ja ennuste sen tyydyttävästä hallinnasta.

Asetuksen (EU) 2019/1793 liitteiden muuttamisen osalta voidaan tehdä seuraavan tyyppisiä päätöksiä:

(a) tavaran sisällyttäminen liitteeseen;

(b) tavaran poistaminen liitteestä;

(c) tavaran poistaminen yhdestä liitteestä ja siirtäminen toiseen liitteeseen;

(d) muutokset unioniin tulon yhteydessä edellytettävien tunnistustarkastusten ja fyysisten tarkastusten toteuttamistiheydessä: vähentäminen tai lisääminen. Tiheydeksi asetetaan 5 prosenttia, 10 prosenttia, 20 prosenttia, 30 prosenttia ja 50 prosenttia. Tunnistustarkastusten ja fyysisten tarkastusten tiheys voi vaihdella tapauskohtaisesti edellä 3.1 ja 3.2 kohdassa kuvattujen usean eri tekijän yhteisvaikutuksen perusteella ja jäsenvaltioiden kanssa työryhmän kokouksissa sovittavalla tavalla.

3.5. Menettely

Muutossäädöksen luonnos, joka on laadittu tietojen analysoinnin ja jäsenvaltioiden kanssa työryhmän kokouksissa käytyjen keskustelujen tulosten perusteella, toimitetaan pysyvän kasvi-, eläin-, elintarvike- ja rehukomitean (PAFF) lausuntoa varten. Komissio hyväksyy muutossäädöksen luonnoksen, kun luonnos on saanut puoltavan lausunnon PAFF-komitean äänestyksessä, ja se julkaistaan Euroopan unionin virallisessa lehdessä (EUVL). Kun on saatu PAFF-komitean myönteinen lausunto ja ennen kun komissio hyväksyy säädöksen, komissio ilmoittaa asianomaiselle kolmannelle maalle kirjeitse suunnitelluista muutoksista (esim. sisällyttäminen liitteisiin / poistaminen liitteistä, muutokset tunnistustarkastusten ja fyysisten tarkastusten tiheydessä) muutossäädöksen luonnoksen liitteissä lueteltujen tavaroiden osalta. Euroopan unionin virallisessa lehdessä julkaisemisen jälkeen unioni toimittaa Maailman kauppajärjestölle (WTO) terveys- ja kasvinsuojelutoimia koskevan ilmoituksen.

4. Sanasto

AAC Hallinnollisen avun ja yhteistyön järjestelmä (AAC) on komission kehittämä ja hallinnoima järjestelmä, jossa unionin elintarvikepetosten verkoston jäsenet vaihtavat tietoja. Jäsenvaltio voi ottaa yhteyttä toisen jäsenvaltion toimivaltaisiin viranomaisiin ja jakaa tietoja turvallisesti, mikä voi johtaa hallinnollisiin toimiin, hallinnollisiin seuraamuksiin tai oikeudellisiin menettelyihin. Se sisällytettiin kokonaisuudessaan elintarvikkeita ja rehuja koskevaan nopeaan hälytysjärjestelmään (iRASFF) vuonna 2020. Vaatimustenmukaisuus Asetuksen (EU) 2017/625 1 artiklan 2 kohdassa tarkoitettu sääntöjen noudattaminen. CN-koodi Yhdistetyn nimikkeistön koodi (CN-koodi) on tavaroiden luokitteluun käytetty väline, joka luotiin täyttämään sekä yhteisen tullitariffin että unionin ulkomaankauppatilastojen vaatimukset. Sitä käytetään pääasiassa silloin, kun tavarat ilmoitetaan tullille unionissa, ja siinä määritetään, mitä tullia sovelletaan. Se vastaa neuvoston asetuksen (ETY) N:o 2658/87 liitteessä I vahvistettua tavaranimikkeistöä. Se sisältää harmonoidun järjestelmän nimikkeistön. Taric-luokitus Se vastaa yhdistettyyn nimikkeistöön perustuvaa unionin yhtenäistariffia. Se sisältää muun muassa lisäjaotteluja, joista käytetään nimitystä ”Taric-alanimike”, joita tarvitaan unionin erityistoimenpiteiden kohteena olevien tavaroiden kuvauksessa, sekä neuvoston asetuksen (ETY) N:o 2658/87 2 artiklassa määritellyt sovellettavat tullit ja muut maksut. Lähetys Sillä tarkoitetaan asetuksen (EU) 2017/625 3 artiklan 37 alakohdassa niitä tavaroita, jotka kuuluvat saman virallisen todistuksen, virallisen varmennuksen tai muun asiakirjan piiriin ja jotka kuljetetaan samalla kuljetusvälineellä ja jotka tulevat samalta alueelta tai samasta kolmannesta maasta ja jotka – lukuun ottamatta tavaroita, joihin sovelletaan asetuksen (EU) 2017/625 1 artiklan 2 kohdan g alakohdassa tarkoitettuja sääntöjä – ovat tyypiltään, luokaltaan tai kuvaukseltaan samanlaisia. EFSA Euroopan elintarviketurvallisuusviranomainen (EFSA) on eurooppalainen virasto, jonka unioni perusti vuonna 2002 asetuksella (EY) N:o 178/2002. Se vastaa riskien arvioinnista koko elintarvikeketjussa ja riippumattoman tieteellisen neuvonnan antamisesta päätöksentekijöille, jotka säätelevät elintarviketurvallisuutta unionissa. Se on riippumaton EU:n lainsäädäntö- ja toimeenpanoelimistä (komissio, neuvosto ja parlamentti) ja unionin jäsenvaltioista. Unioniin tulo Asetuksen (EU) 2017/625 3 artiklan 40 alakohdassa tarkoitettu tavaroiden tuominen jollekin kyseisen asetuksen liitteessä I luetellulle alueelle näiden alueiden ulkopuolelta. EU Euroopan unioni EUROSTAT Eurostat on unionin tilastotoimisto. Se koordinoi tilastotoimia unionin tasolla ja tuottaa korkealaatuisia tilastoja ja tietoja unionista. Muut kuin eläinperäiset elintarvikkeet ja rehut Sanat ”muut kuin eläinperäiset elintarvikkeet ja rehut” viittaavat asetuksen (EY) N:o 178/2002 2 artiklassa määriteltyihin ”elintarvikkeisiin”, joilla tarkoitetaan mitä tahansa ainetta tai tuotetta, myös jalostettua, osittain jalostettua tai jalostamatonta tuotetta, joka on tarkoitettu tai jonka voidaan kohtuudella olettaa tulevan ihmisten nautittavaksi, ja asetuksen (EY) N:o 178/2002 3 artiklan 4 kohdassa määriteltyihin ”rehuihin”, joilla tarkoitetaan mitä tahansa suun kautta tapahtuvaan eläinten ruokintaan tarkoitettua ainetta tai tuotetta, mukaan lukien lisäaineet, riippumatta siitä, onko se jalostettu, osittain jalostettu vai jalostamaton, jotka ovat kasviperäistä (esim. hedelmät ja vihannekset, mausteet, tee) tai muuta kuin eläinperää, kuten mineraaleja (suola). Vaara Asetuksen (EU) 2017/625 3 artiklan 23 alakohdassa tarkoitettu tekijä tai tila, joka voi vaikuttaa haitallisesti ihmisten, eläinten tai kasvien terveyteen, eläinten hyvinvointiin tai ympäristöön. Elintarvikkeiden ja rehujen tuonti Elintarvikkeiden ja rehujen tuonnilla tarkoitetaan unionin ulkopuolisia muita kuin eläinperäisiä elintarvikkeita ja rehuja, jotka on tarkoitus saattaa unionin markkinoille tai jotka on tarkoitettu yksityiseen käyttöön tai kulutukseen unionin tullialueella. Virallinen valvonta Virallisella valvonnalla tarkoitetaan asetuksen (EU) 2017/625 2 artiklan 1 kohdassa toimivaltaisten viranomaisten tai toimeksiannon saaneiden elinten tai luonnollisten henkilöiden, joiden suoritettavaksi tiettyjä viralliseen valvontaan kuuluvia tehtäviä on siirretty, asetuksen (EU) 2017/625 mukaisesti suorittamia toimia, joilla todennetaan, että a) toimijat noudattavat kyseistä asetusta ja 1 artiklan 2 kohdassa tarkoitettuja sääntöjä; ja b) eläimet tai tavarat ovat 1 artiklan 2 kohdassa tarkoitetuissa säännöissä vahvistettujen vaatimusten mukaiset, myös virallisen todistuksen tai virallisen varmennuksen myöntämistä varten. EUVL Euroopan unionin virallinen lehti. PAFF Pysyvä kasvi-, eläin-, elintarvike- ja rehukomitea (PAFF-komitea) muodostuu kaikkien jäsenvaltioiden edustajista, ja sen puheenjohtajana toimii komission edustaja, ja sillä on keskeinen rooli sen varmistamisessa, että elintarvikkeiden ja rehujen turvallisuutta, eläinten terveyttä ja hyvinvointia sekä kasvien terveyttä koskevat unionin toimenpiteet ovat käytännöllisiä ja tehokkaita. Se antaa lausuntoja toimenpide-ehdotuksista, jotka komissio aikoo hyväksyä. PAFF-komitean toimeksianto kattaa koko elintarvikeketjun – maatilalla eläinten terveyteen liittyvistä kysymyksistä kuluttajan ruokapöydässä olevaan tuotteeseen –, ja se auttaa unionia selviytymään tehokkaasti terveysriskeistä tuotantoketjun kaikissa vaiheissa. Markkinoille saattaminen Markkinoille saattamisella tarkoitetaan asetuksen (EY) N:o 178/2002 3 artiklan 8 kohdan mukaan elintarvikkeen tai rehun hallussa pitämistä niiden myyntiä varten, myös myytäväksi tarjoamista tai muuta joko ilmaiseksi tai korvausta vastaan tapahtuvaa siirtoa sekä itse myyntiä, jakelua ja muita siirtomuotoja. RASFF Elintarvikkeita ja rehuja koskeva nopea hälytysjärjestelmä (RASFF) on perustettu asetuksen (EY) N:o 178/2002 50 artiklalla elintarvikkeista tai rehuista ihmisten terveydelle aiheutuvista välittömistä tai välillisistä riskeistä ilmoittamiseksi, ja tähän verkostoon osallistuvat unionin jäsenvaltiot, komissio järjestelmän jäsenenä ja hallinnoijana sekä EFSA. Siihen osallistuvat myös Euroopan vapaakauppaliiton (EFTA) valtiot ja EFTAn valvontaviranomainen. Erityyppiset ilmoitukset määritellään komission täytäntöönpanoasetuksen (EU) 2019/1715 2 artiklassa. Kyseisessä asetuksessa säädetään myös RASFF:n tehokasta toimintaa koskevista täytäntöönpanotoimenpiteistä. Rajatarkastuksessa hylättyjä tuotteita käsittelevät RASFF-ilmoitukset koskevat sellaisten elintarvikkeiden, rehujen tai elintarvikekontaktimateriaalien lähetyksiä, joiden tulon unioniin toimivaltainen viranomainen on evännyt unionin raja-asemalla ihmisten tai eläinten terveydelle tai ympäristölle aiheutuvan riskin vuoksi. Riski Asetuksen (EU) 2017/625 3 artiklan 24 alakohdassa tarkoitettua vaaran aiheuttaman ihmisten, eläinten tai kasvien terveyteen, eläinten hyvinvointiin tai ympäristöön kohdistuvan haittavaikutuksen todennäköisyyttä ja voimakkuutta. Terveys- ja kasvinsuojelutoimet Terveys- ja kasvinsuojelutoimet (SPS-toimet) TRACES-NT Yhdennetty eläinlääkinnällinen tietojärjestelmä (TRACES) on komission monikielinen verkossa toimiva terveys- ja kasvinsuojelualan varmentamisjärjestelmä, joka tukee eläinten, eläintuotteiden, muiden kuin eläinperäisten elintarvikkeiden ja rehujen ja kasvien tuontia unioniin sekä eläinten ja tiettyjen eläintuotteiden unionin sisäistä kauppaa ja vientiä unionista. Traces New Technology -nimisen välineen (TRACES-NT) uusi versio sisältää sähköisiä sertifiointikäytäntöjä, joiden ansiosta unionin ja kolmansien maiden toimivaltaiset viranomaiset voivat leimata viralliset asiakirjat ja todistukset digitaalisesti tai allekirjoittaa lähetyksestä tehdyn päätöksen, mikä tekee paperisten todistusten käytöstä tarpeetonta. WTO Maailman kauppajärjestö (WTO) käsittelee maailmanlaajuisia valtioiden välistä kauppaa koskevia sääntöjä. Sen päätehtävänä on varmistaa, että kauppavirrat sujuvat mahdollisimman sujuvasti, ennakoitavasti ja vapaasti. WTO:n piiriin kuuluvassa terveys- ja kasvinsuojelutoimia koskevassa sopimuksessa määrätään, että maiden olisi ilmoitettava terveys- ja kasvinsuojelutoimiensa muutoksista. Terveys- ja kasvinsuojelutoimet ovat toimenpiteitä, joita sovelletaan i) ihmisten tai eläinten elämän tai terveyden suojelemiseksi sellaisilta riskeiltä, jotka johtuvat elintarvikkeissa, juomissa tai rehuissa olevista lisäaineista, epäpuhtauksista, myrkyistä tai taudinaiheuttajista, ii) ihmisten elämän tai terveyden suojelemiseksi riskeiltä, jotka johtuvat eläinten, kasvien tai niistä saatavien tuotteiden taudeista tai tuhoojien kulkeutumisesta, asettumisesta tai leviämisestä, iii) eläinten tai kasvien elämän tai terveyden suojelemiseksi sellaisilta riskeiltä, jotka johtuvat tuholaisten, tautien, taudinkantajaorganismien tai taudinaiheuttajien kulkeutumisesta, asettumisesta tai leviämisestä, tai iv) tuhoojien kulkeutumisesta, asettumisesta tai leviämisestä aiheutuvien muiden vahinkojen estämiseksi tai rajoittamiseksi. Sopimuksessa määrätään seuraavaa: ”Terveys- tai kasvinsuojelutoimet käsittävät kaikki asianomaiset lait, asetukset, määräykset, vaatimukset ja menettelyt, mukaan lukien muun muassa lopputuotekriteerit, prosessit ja tuotantomenetelmät, testaus-, tarkastus- sertifiointi- ja hyväksymismenettelyt; karanteenikäsittelyt, mukaan lukien eläinten tai kasvien kuljetukseen tai niiden selviämiseen kuljetuksen aikana tarvittaviin materiaaleihin liittyvät asianomaiset vaatimukset, määräykset asianomaisista tilastomenetelmistä, näytteenottomenettelyistä ja riskienarviointimenetelmistä, ja elintarviketurvallisuuteen suoraan liittyvät pakkaus- ja merkintävaatimukset.” Terveys- ja kasvinsuojelutoimia koskevassa sopimuksessa edellytetään, että maat ilmoittavat WTO:lle ehdotetuista uusista terveys- ja kasvinsuojelumääräyksistä tai voimassa olevien määräysten muutoksista, i) mikäli kansainvälistä standardia, ohjetta tai suositusta ei ole tai ii) ehdotetun terveys- tai kasvinsuojelumääräyksen sisältö ei ole pääkohdiltaan sama kuin kansainvälisen standardin, ohjeen tai suosituksen sisältö ja molemmissa tapauksissa, jos iii) määräyksellä saattaa olla merkittävä vaikutus muiden maiden kauppaan.

(1) Komission täytäntöönpanoasetus (EU) 2019/1793, annettu 22 päivänä lokakuuta 2019, tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä sekä Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta (EUVL L 277, 29.10.2019, s. 89).

(2) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(3) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(4) Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).

(5) PAFF-komiteat (europa.eu)